CELEX: 32021D2300
Language: sl
Date: 2021-12-21 00:00:00
Title: Izvedbeni sklep Komisije (EU) 2021/2300 z dne 21. decembra 2021 o določitvi enakovrednosti COVID-19 potrdil, ki jih izdaja Tajvan (Ta sklep se ne sme razlagati kot izražanje kakršnega koli uradnega stališča Evropske unije glede pravnega statusa Tajvana.), in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji (Besedilo velja za EGP)

22.12.2021   
               
               
                  SL
               
               
                  Uradni list Evropske unije
               
               
                  L 458/533
               
            
         IZVEDBENI SKLEP KOMISIJE (EU) 2021/2300
         z dne 21. decembra 2021
         o določitvi enakovrednosti COVID-19 potrdil, ki jih izdaja Tajvan (*1), in potrdil, izdanih v skladu z Uredbo (EU) 2021/953 Evropskega parlamenta in Sveta, da se olajša uveljavljanje pravice do prostega gibanja v Uniji
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (1) ter zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2021/953 določa okvir za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (v nadaljnjem besedilu: digitalno COVID potrdilo EU) z namenom, da se imetnikom olajša uveljavljanje pravice do prostega gibanja med pandemijo COVID-19. Prav tako prispeva k lažji postopni odpravi, na usklajen način, omejitev prostega gibanja, ki so jih v skladu s pravom Unije uvedle države članice za omejitev širjenja SARS-CoV-2.
                  
               
                     (2)
                  
                  
                     Uredba (EU) 2021/953 omogoča priznavanje COVID-19 potrdil, ki jih tretje države izdajo državljanom Unije in njihovim družinskim članom, če Komisija ugotovi, da so navedena COVID-19 potrdila izdana v skladu s standardi, ki se štejejo za enakovredne standardom, določenim v skladu z navedeno uredbo. Poleg tega morajo države članice v skladu z Uredbo (EU) 2021/954 Evropskega parlamenta in Sveta (2) pravila, določena v Uredbi (EU) 2021/953, uporabljati za državljane tretjih držav, ki ne spadajo v področje uporabe navedene uredbe, vendar se zakonito nahajajo ali prebivajo na njihovem ozemlju in so upravičeni do potovanja v druge države članice v skladu s pravom Unije. Zato bi se morale vse ugotovitve o enakovrednosti, določene v tem sklepu, uporabljati za potrdila o cepljenju in testu v zvezi s COVID-19, ki jih Tajvan izda državljanom Unije in njihovim družinskim članom. Podobno bi se morale na podlagi Uredbe (EU) 2021/954 take ugotovitve o enakovrednosti uporabljati tudi za potrdila o cepljenju in testu v zvezi s COVID-19, ki jih Tajvan izda državljanom tretjih držav, ki se zakonito nahajajo ali prebivajo na ozemlju držav članic pod pogoji iz navedene uredbe.
                  
               
                     (3)
                  
                  
                     Tajvan je 17. novembra 2021 Komisiji predložil podrobne informacije o izdaji interoperabilnih potrdil o cepljenju in testu v zvezi s COVID-19 v skladu s sistemom, imenovanim „Tajvanski sistem digitalnih COVID-19 potrdil“. Tajvan je Komisijo obvestil, da meni, da se njegova COVID-19 potrdila izdajajo v skladu s standardom in tehnološkim sistemom, ki sta interoperabilna z okvirom zaupanja, vzpostavljenim z Uredbo (EU) 2021/953, in omogočata preverjanje verodostojnosti, veljavnosti in celovitosti potrdil. V zvezi s tem je Tajvan obvestil Komisijo, da potrdila o cepljenju in testu v zvezi s COVID-19, ki jih Tajvan izda v skladu s „Tajvanskim sistemom digitalnih COVID-19 potrdil“, vsebujejo podatke iz Priloge k Uredbi (EU) 2021/953.
                  
               
                     (4)
                  
                  
                     Tajvan je Komisijo obvestil tudi, da priznava potrdila o cepljenju, amplifikacijskem testu nukleinske kisline in preboleli bolezni, ki jih izdajo države članice EU in države EGP v skladu z Uredbo (EU) 2021/953.
                  
               
                     (5)
                  
                  
                     Na prošnjo Tajvana je Komisija 10. decembra 2021 izvedla tehnične preskuse, ki so pokazali, da Tajvan izdaja potrdila o cepljenju in testu v zvezi s COVID-19 v skladu s „Tajvanskim sistemom digitalnih COVID-19 potrdil“, ki je interoperabilen z okvirom zaupanja, vzpostavljenim z Uredbo (EU) 2021/953, in omogoča preverjanje njihove verodostojnosti, veljavnosti in celovitosti. Komisija je potrdila tudi, da potrdila o cepljenju in testu v zvezi s COVID-19, ki jih Tajvan izda v skladu s „Tajvanskim sistemom digitalnih COVID-19 potrdil“, vsebujejo potrebne podatke.
                  
               
                     (6)
                  
                  
                     Poleg tega je Tajvan Komisijo obvestil, da izdaja interoperabilna potrdila o cepljenju za cepiva proti COVID-19. Ta cepiva trenutno vključujejo Comirnaty, Spikevax, Vaxzevria in cepivo proti COVID-19 MVC.
                  
               
                     (7)
                  
                  
                     Tajvan je Komisijo tudi obvestil, da izdaja interoperabilna potrdila o testu za amplifikacijske teste nukleinske kisline, ne pa tudi za hitre antigenske teste.
                  
               
                     (8)
                  
                  
                     Tajvan je nadalje Komisijo obvestil, da ne izdaja interoperabilnih potrdil o preboleli bolezni.
                  
               
                     (9)
                  
                  
                     Poleg tega je Tajvan obvestil Komisijo, da se bodo pri preverjanju potrdil na Tajvanu osebni podatki, vključeni v potrdila, obdelovali samo za preverjanje in potrditev cepljenja, rezultata testa ali prebolele bolezni imetnika in se po tem ne bodo hranili.
                  
               
                     (10)
                  
                  
                     S tem so izpolnjeni elementi, potrebni za ugotovitev, da se potrdila o cepljenju in testu v zvezi s COVID-19, ki jih Tajvan izda v skladu s „Tajvanskim sistemom digitalnih COVID-19 potrdil“, štejejo za enakovredna tistim, izdanim v skladu z Uredbo (EU) 2021/953.
                  
               
                     (11)
                  
                  
                     Potrdila o cepljenju in testu v zvezi s COVID-19, ki jih Tajvan izda v skladu s „Tajvanskim sistemom digitalnih COVID-19 potrdil“, bi bilo zato treba priznati pod pogoji iz člena 5(5) in člena 6(5) Uredbe (EU) 2021/953.
                  
               
                     (12)
                  
                  
                     Da bi se ta sklep lahko izvajal, bi moral biti Tajvan povezan z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
                  
               
                     (13)
                  
                  
                     Za zaščito interesov Unije, zlasti na področju javnega zdravja, lahko Komisija uporabi svoja pooblastila za začasno zadržanje uporabe tega sklepa ali njegovo razveljavitev, če pogoji iz člena 8(2) Uredbe (EU) 2021/953 niso več izpolnjeni.
                  
               
                     (14)
                  
                  
                     Glede na to, da je treba Tajvan čim prej povezati z okvirom zaupanja za digitalno COVID potrdilo EU, vzpostavljenim z Uredbo (EU) 2021/953, bi moral ta sklep začeti veljati na dan objave v Uradnem listu Evropske unije.
                  
               
                     (15)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 14 Uredbe (EU) 2021/953 –
                  
               SPREJELA NASLEDNJI SKLEP:
         
            Člen 1
            Potrdila o cepljenju in testu v zvezi s COVID-19, ki jih izdaja Tajvan v skladu s sistemom „Tajvanski sistem digitalnih COVID-19 potrdil“, se z namenom, da se olajša uveljavljanje pravice do prostega gibanja v Uniji, obravnavajo kot enakovredna tistim, izdanim v skladu z Uredbo (EU) 2021/953.
         
         
            Člen 2
            Tajvan je povezan z okvirom zaupanja za digitalno COVID potrdilo EU, vzpostavljenim z Uredbo (EU) 2021/953.
         
         
            Člen 3
            Ta sklep začne veljati na dan objave v Uradnem listu Evropske unije.
         
         
            V Bruslju, 21. decembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (*1)  Ta sklep se ne sme razlagati kot izražanje kakršnega koli uradnega stališča Evropske unije glede pravnega statusa Tajvana.
         
            (1)  UL L 211, 15.6.2021, str. 1.
         
            (2)  Uredba (EU) 2021/954 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19 (UL L 211, 15.6.2021, str. 24).